b'\n_START_ARTICLE_\nJavi Gracia\n_START_SECTION_\nPelaajaura\n_START_PARAGRAPH_\nPamplonalaisl\xc3\xa4ht\xc3\xb6inen Gracia aloitti ammattilaisuransa Athletic Bilbaon reservijoukkueesta Bilbao Athleticista. H\xc3\xa4n ei kuitenkaan koskaan noussut seuran edustusjoukkueeseen kolmen pelaamansa kauden aikana. Kaudella 1992\xe2\x80\x931993 h\xc3\xa4n pelasi UE Lleidassa 38 ottelua ja teki niiss\xc3\xa4 13 maalia. Joukkue nousi kauden p\xc3\xa4\xc3\xa4tteeksi maan p\xc3\xa4\xc3\xa4sarjaan Primera Divisi\xc3\xb3niin 40 vuoden tauon j\xc3\xa4lkeen._NEWLINE_Seuraavat kuusi kautta Gracia edusti p\xc3\xa4\xc3\xa4sarjatasolla Valladolidia (1993\xe2\x80\x931995) sek\xc3\xa4 Real Sociedadia (1995\xe2\x80\x931999). Vuonna 1999 h\xc3\xa4n siirtyi j\xc3\xa4lleen alemmalle sarjatasolle Segunda Divisi\xc3\xb3niin valencialaisseura Villarrealiin. Joukkue onnistui kauden p\xc3\xa4\xc3\xa4tteeksi nousemaan Primera Divisi\xc3\xb3niin sijoittumalla kolmanneksi._NEWLINE_Gracia p\xc3\xa4\xc3\xa4tti pelaajauransa kauteen 2003\xe2\x80\x932004, jolloin h\xc3\xa4n pelasi C\xc3\xb3rdobassa.\n_START_SECTION_\nValmentajaura\n_START_PARAGRAPH_\nValmentajauransa alkuvuodet 2004\xe2\x80\x932011 Gracia valmensi eri joukkueita Segunda Divisi\xc3\xb3nissa ja Segunda Divisi\xc3\xb3n B:ss\xc3\xa4. Vuosien 2011\xe2\x80\x932012 aikana h\xc3\xa4n valmensi kreikkalaisjoukkueita Olympiakos Volosia ja Kerkyraa._NEWLINE_Kes\xc3\xa4ll\xc3\xa4 2012 Gracia siirtyi Segunda Divisi\xc3\xb3nissa pelanneen Almer\xc3\xadan per\xc3\xa4simeen. Joukkue sijoittui kauden p\xc3\xa4\xc3\xa4tteeksi kolmanneksi ja p\xc3\xa4\xc3\xa4si t\xc3\xa4ten karsimaan paikasta maan p\xc3\xa4\xc3\xa4sarjaan. Almer\xc3\xada pudotti karsintavaiheessa Las Palmasin sek\xc3\xa4 Gironan ja n\xc3\xa4in onnistui nousemaan Primera Divisi\xc3\xb3niin. Gracia ja seurajohto eiv\xc3\xa4t p\xc3\xa4\xc3\xa4sseet kuitenkaan yhteisymm\xc3\xa4rrykseen jatkosopimuksen ehdoista ja niin h\xc3\xa4nen pestins\xc3\xa4 andalusialaisseurassa tuli p\xc3\xa4\xc3\xa4t\xc3\xb6kseen._NEWLINE_4. syyskuuta 2013 Gracialle tarjoutui paikka Osasunan p\xc3\xa4\xc3\xa4valmentajana. H\xc3\xa4n teki joukkueen kanssa kaksivuotisen sopimuksen. Kauden p\xc3\xa4\xc3\xa4tteeksi 2013\xe2\x80\x932014 Osasuna tippui Primera Divisi\xc3\xb3nista ja Gracian sopimus seuran kanssa purettiin._NEWLINE_30. toukokuuta 2014 Gracia nimettiin M\xc3\xa1lagan uudeksi p\xc3\xa4\xc3\xa4valmentajaksi. Gracian johdolla M\xc3\xa1laga sijoittui yhdeks\xc3\xa4nneksi ja kahdeksanneksi. H\xc3\xa4n j\xc3\xa4tti seuran kahden vuoden j\xc3\xa4lkeen kauden 2015\xe2\x80\x932016 p\xc3\xa4\xc3\xa4tteeksi. H\xc3\xa4n siirtyi nelivuotisella sopimuksella ven\xc3\xa4l\xc3\xa4isen FK Rubin Kazanin p\xc3\xa4\xc3\xa4valmentajaksi. Gracia luotsasi Rubinin Ven\xc3\xa4j\xc3\xa4n liigassa yhdeks\xc3\xa4nneksi. Pettymyksellisen kauden j\xc3\xa4lkeen espanjalaisvalmentaja j\xc3\xa4tti teht\xc3\xa4v\xc3\xa4ns\xc3\xa4._NEWLINE_21. tammikuuta 2018 Graciasta tuli Englannin Valioliigan Watfordin p\xc3\xa4\xc3\xa4valmentaja 1,5-vuotisella sopimuksella. Watfordin kev\xc3\xa4tkausi Gracian alaisuudessa oli vaikea ja joukkue voitti vain nelj\xc3\xa4 pelaamistaan 14 Valioliiga-ottelusta. Kaudella 2018/19 tulokset parantuivat huomattavasti ja nelj\xc3\xa4n ensimm\xc3\xa4isen liigaottelun voitto nosti seuran parhaimmillaan Valioliigan kolmanneksi. Kausi p\xc3\xa4\xc3\xa4ttyi lopulta sijalle 11, mik\xc3\xa4 oli seuran paras saavutus Valioliigassa. FA Cupissa Gracia luotsasi Watfordin loppuotteluun 35 vuoden tauon j\xc3\xa4lkeen. Loppuottelussa joukkue h\xc3\xa4visi kuitenkin Manchester Citylle 6\xe2\x80\x930. Watford erotti Gracian syyskuun alussa 2019, kun Watford oli saavuttanut vain yhden pisteen nelj\xc3\xa4st\xc3\xa4 kauden ensimm\xc3\xa4isest\xc3\xa4 liigaottelustaan.'